Președintele Consiliului Județean Bacău, Valentin Ivancea, a anunțat astăzi că instituția pe care o conduce a obținut finanțare prin Planul Național de Redresare și Reziliență (PNRR) pentru un nou proiect axat pe transformarea digitală. Prin Componenta 7 a PNRR, dedicată Transformării Digitale, CJ Bacău va investi aproximativ 5,3 milioane de lei în sistemul informatic și infrastructura digitală a Spitalului Județean de Urgență Bacău.
Investiția urmează să fie direcționată către achiziționarea și instalarea a 150 de echipamente hardware, implementarea a 3 soluții software, dezvoltarea a 3 aplicații informatice interconectate și interoperabile cu sistemele existente. De asemenea, proiectul prevede instruirea a 450 de persoane care vor utiliza aceste echipamente, asigurând astfel o implementare eficientă și o utilizare corectă a noilor tehnologii.
În declarația sa, președintele CJ Bacău a ținut să le mulțumească ministrului dr. Alexandru Rafila și secretarului de stat dr. Alexandru Rogobete pentru susținerea exemplară în coordonarea proiectelor PNRR în domeniul sănătății. Ivancea a subliniat importanța acestui pas pentru digitalizarea sistemului medical din România și a evidențiat beneficiile aduse pacienților.
"Le mulțumesc domnului ministru dr. Alexandru Rafila și domnului secretar de stat dr. Alexandru Rogobete, care coordonează într-un mod exemplar proiectele PNRR în sănătate, pentru susținerea dovedită în realizarea acestui pas extrem de important, făcut pentru digitalizarea sistemului medical din România", a declarat președintele Ivancea.